แบงก์ประสานเสียงช่วยลูกค้าได้รับผลกระทบม็อบ
แบงก์เดินหน้าช่วยลูกค้าได้รับผลกระทบจากเหตุการณ์ชุมนุม ธ.กรุงเทพปรับเงื่อนไขชำระหนี้ กรุงศรีอยุธยาให้เจ้าหน้าที่ดูแลเป็นรายๆ ขณะที่ไทยพาณิชย์ลดดอกเบี้ยให้ลูกค้าสินเชื่อรายย่อย
24 พ.ค. 2553

แบงก์เดินหน้าช่วยลูกค้าได้รับผลกระทบจากเหตุการณ์ชุมนุม ธ.กรุงเทพปรับเงื่อนไขชำระหนี้ กรุงศรีอยุธยาให้เจ้าหน้าที่ดูแลเป็นรายๆ ขณะที่ไทยพาณิชย์ลดดอกเบี้ยให้ลูกค้าสินเชื่อรายย่อย
นายวีระศักดิ์ สุตัณฑวิบูลย์ ผู้ช่วยผู้จัดการใหญ่ ธนาคารกรุงเทพ เปิดเผยว่า ธนาคารกรุงเทพ ได้เตรียมแนวทางการให้ความช่วยเหลือลูกค้าไว้ 2 แนวทางหลัก ได้แก่ การปรับเงื่อนไขการชำระหนี้ และการสนับสนุนสินเชื่อเพิ่มเติมเพื่อเสริมสภาพคล่อง เพื่อให้ลูกค้าสามารถประคับประคองธุรกิจไปได้ โดยการปรับเงื่อนไขการชำระหนี้นั้น อาจเป็นการพิจารณาปรับลดการชำระเงินต้น และดอกเบี้ยให้ระยะหนึ่ง เพื่อลดภาระทางการเงินของลูกค้า หรือขยายระยะเวลาผ่อนชำระ เพื่อให้ยอดเงินที่ต้องผ่อนชำระในแต่ละงวดลดลง โดยรายละเอียดการให้ความช่วยเหลือลูกค้าแต่ละรายจะแตกต่างกัน ขึ้นอยู่กับความจำเป็น และความเหมาะสม 
"เชื่อว่าแนวทางที่ลูกค้าได้รับจะเป็นข้อเสนอ และทางออกที่ดีที่สุดของลูกค้า โดยธนาคารจะดำเนินการพิจารณาความต้องการของลูกค้าแบบเฉพาะราย สามารถติดต่อได้ผ่านธนาคารทุกสาขา"นายวีระศักดิ์กล่าว
นายมาร์ค อาร์โนลด์ ประธานเจ้าหน้าที่บริหารและกรรมการผู้จัดการใหญ่ ธนาคารกรุงศรีอยุธยา เปิดเผยว่า ธนาคารพร้อมพิจารณาให้ความช่วยเหลือลูกค้าเป็นกรณีพิเศษเป็นรายๆ ไป ซึ่งนอกเหนือจากการให้ความช่วยเหลือลูกค้าที่อยู่ในพื้นที่ที่ได้ผลกระทบโดยตรง เช่น ราชประสงค์ ศาลาแดง สีลม ประตูน้ำ ราชปรารภ ดินแดง หลังสวน รวมทั้งในต่างจังหวัดแล้ว ธนาคารยังพร้อมให้ความช่วยเหลือธุรกิจที่เกี่ยวข้องกับอุตสาหกรรมท่องเที่ยวและอุตสาหกรรมอื่นๆ ที่ได้รับผลกระทบจากวิกฤตการณ์ครั้งนี้ด้วย
“ธนาคารพร้อมให้ความช่วยเหลืออย่างเต็มที่เพื่อบรรเทาความเดือดร้อนแก่ลูกหนี้ที่ได้รับผลกระทบ ด้วยการประเมินปัญหา และผลกระทบทางการเงินร่วมกันกับลูกค้า  รวมทั้งมาตรการผ่อนชำระเฉพาะดอกเบี้ยและขยายระยะเวลาการชำระเงินแก่ลูกค้าที่เป็นผู้ประกอบการ ลูกจ้าง พนักงาน ที่ได้รับความเดือดร้อน” นายมาร์ค อาร์โนลด์ กล่าว  
ทั้งนี้ผู้ที่จะได้รับความช่วยเหลือ ในเบื้องต้นธนาคารขอความร่วมมือให้ลูกค้าเข้ามาปรึกษากับธนาคาร ทั้งลูกค้าขนาดใหญ่ เอสเอ็มอี และลูกค้ารายย่อย โดยเฉพาะลูกค้ารายย่อยที่เป็นลูกจ้าง ธนาคารยินดีให้ความช่วยเหลือ แต่การพิจารณาให้ความช่วยเหลือจะมีรายละเอียดที่ไม่เหมือนกัน
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์กล่าวว่า  ลูกค้าสินเชื่อรายย่อยที่ได้รับผลกระทบ ได้แก่ สินเชื่อเคหะ สินเชื่อธุรกิจรายย่อย (SSME) บัตรเครดิต และ สินเชื่อเงินสดส่วนบุคคล (Speedy Cash) กรณีที่เป็นลูกค้าอยู่แล้ว ธนาคารจะลดอัตราดอกเบี้ยให้เป็นระยะเวลา 3 เดือน โดยกรณีสินเชื่อเคหะและสินเชื่อธุรกิจรายย่อย (SSME) ลด 2% จากอัตราดอกเบี้ยที่จ่ายอยู่ และกรณีของบัตรเครดิตและสินเชื่อเงินสดส่วนบุคคล (Speedy Cash) จะลดอัตราดอกเบี้ยให้ครึ่งหนึ่ง
นอกจากนี้ ลูกค้าสามารถเลือกเข้าโปรแกรมการเงินพิเศษได้อีก 2 ประเภทแล้วแต่ความเหมาะสม ได้แก่ โปรแกรมที่ 1 พักชำระเงินต้นและดอกเบี้ยเป็นเวลา 3 เดือน ไม่รวมบัตรเครดิต หรือโปรแกรมที่ 2 เพิ่มวงเงินกู้ โดยสามารถเพิ่มให้สูงสุดเท่ากับมูลค่าของหลักประกัน สำหรับลูกค้าสินเชื่อประเภทมีหลักประกัน 
ทั้งนี้กรณีที่ลูกค้าใช้บริการสินเชื่อกับธนาคารหลายประเภท ลูกค้าสามารถเลือกสินเชื่อเพื่อเข้ารับโปรแกรมใดโปรแกรมหนึ่งได้ 1 โปรแกรม สำหรับกรณีลูกค้าใหม่ธนาคารจะพิจารณาให้สินเชื่อจากคุณสมบัติ และรายได้ของลูกค้าก่อนเกิดเหตุการณ์ โดยลูกค้าจะได้รับอัตราดอกเบี้ยพิเศษเช่นเดียวกับลูกค้าปัจจุบันของธนาคาร
สำหรับลูกค้าเอสเอ็มอี ธนาคารจะลดดอกเบี้ยให้ 1% เป็นระยะเวลา 3 เดือน และเสริมด้วยโปรแกรมทางการเงินอีก 2 ประเภทตามความเหมาะสมแล้วแต่กรณีของลูกค้า ได้แก่ โปรแกรมที่ 1 การพักชำระเงินต้นเป็นเวลา 6 เดือน โปรแกรมที่ 2 การพักการชำระเงินต้นและดอกเบี้ยเป็นเวลา 3 เดือน 
นอกจากนี้ ธนาคารจะพิจารณายืดระยะเวลาชำระหนี้ และเพิ่มวงเงินหมุนเวียนชั่วคราวเพื่อเสริมสภาพคล่องในการทำธุรกิจให้พิเศษ ลูกค้าสามารถติดต่อเพื่อใช้โปรแกรมทางการเงินพิเศษนี้ได้ถึงวันที่ 25 มิ.ย.2553 
ขณะที่ นายอภิศักดิ์ ตันติวรวงศ์ กรรมการผู้จัดการ บมจ.ธนาคารกรุงไทย เปิดเผยว่า ธนาคารมีความห่วงใยลูกค้าที่ได้รับผลกระทบจากการชุมนุมทางการเมือง โดยได้ให้ทุกหน่วยงานที่เกี่ยวข้องติดตามดูแลลูกค้าอย่างใกล้ชิด เพื่อให้ความช่วยเหลือลูกค้าอย่างเต็มที่ และได้กำหนด 3 แนวทางในการเยียวยาลูกค้าตามผลกระทบที่ได้รับ เพื่อให้ลูกค้าสามารถฟื้นตัวได้อย่างรวดเร็ว
สำหรับแนวทางความช่วยเหลือนั้น จะพิจารณาจากผลกระทบที่ได้รับ ซึ่งแนวทางแรก ธนาคารจะขยายระยะเวลาการชำระหนี้ โดยให้ผ่อนชำระเงินต้นน้อยลง ตามความสามารถในการชำระหนี้หรือกระแสเงินสด  แนวทางที่ 2 ให้ลูกค้าปลอดชำระเงินต้นเป็นระยะเวลา 6 เดือน ส่วนแนวทางที่ 3 สำหรับลูกค้าที่ได้รับผลกระทบรุนแรง ธนาคารให้ลูกค้าชำระดอกเบี้ยเพียงบางส่วน ที่เหลือจะตั้งแขวนไว้เป็นระยะเวลา 6-12  เดือน รวมทั้งธนาคารยังได้ตั้งวงเงิน เพื่อเป็นเงินทุนหมุนเวียนอีกจำนวนกว่า 5,000 ล้านบาท
นายอภิศักดิ์ ตันติวรวงศ์ เปิดเผยต่อไปว่า ธนาคารยังได้จัดทำโครงการคืนความสุข ฟื้นความหวัง สร้างรอยยิ้ม โดยจัดพื้นที่ที่อาคารสำนักงานใหญ่ ถนนสุขุมวิท และสาขาในกรุงเทพฯ เพื่อให้ลูกค้ารายย่อยที่ได้รับผลกระทบโดยตรง นำสินค้ามาจำหน่ายเพื่อบรรเทาความเดือนร้อนในเบื้องต้นด้วย
ผู้ประกอบการที่ได้รับผลกระทบสรุปข้อมูลความเสียหายและสามารถติดต่อกับเจ้าหน้าที่สินเชื่อในพื้นที่ได้ทันที หรือติดต่อที่หมายเลข 02-208-8015 ซึ่งเจ้าหน้าที่พร้อมให้ความช่วยเหลือ อนึ่ง จากการสำรวจในเบื้องต้น ธนาคารมีลูกค้าที่ได้รับผลกระทบจำนวนเกือบ 300 ราย วงเงินรวมกว่า 30,000 ล้านบาท ส่วนใหญ่เป็นธุรกิจโรงแรม รวมทั้งธุรกิจขายส่งและขายปลีก